Et Facebook-opslag om ældremaden 1. juledag på Nørremarkens Plejehjem i Køge har sat sindene i kog

De fleste danskere forbinder julen med god mad i rigelige mængder.

Men sådan er det ikke alle steder ifølge Kalle Hansen.

Tidligere i dag var han på Facebook, hvor han delte det måltid der ifølge Kalle Hansen 1. juledag blev serveret for beboerne på Nørremarkens Plejehjem i Køge. Han er forarget over den julemad, de ældre blev præsenteret for.

- Det er utroligt man kan være det bekendt, skriver han i opdateringen, hvortil han deler billedet af måltidet, som han selv fik præsenteret, da han var på besøg hos sin 90-årige svigermor.

Siden Kalle Hansen delte opslaget i formiddags er det i skrivende stund blevet delt knap 18.000 gange.

- Lignede hundelort

Måltidet har i den grad fået danskerne op i det røde felt, der kalder det alt fra 'sørgeligt' til en 'skændsel'.

Overfor Ekstra Bladet uddyber Kalle Hansen, hvorfor han delte maden, som han i øvrigt ikke spiste.

- Facebook opdateringen drejer sig i bund og grund om den måde, vi behandler vores ældre på. Det er min gamle svigermor der sidder på plejehjemmet også får de serveret sådan en omgang. Det kan vi simpelthen ikke være bekendt og da slet ikke i julen, forklarer Kalle Hansen.

- Det er muligt at maden er kedeligt anrettet, men det betyder jo ikke, at den smager dårligt?

- Jeg har ikke smagt den. Jeg turde ikke spise den. Jeg synes ikke den så særligt indbydende ud. Grønlangkålen lignede en hundelort og hamburgerryggen var så tynd, som var den skåret på en pålægsmaskine. Kanterne på kødet foldede op og man kunne se, den var knas tør, siger Kalle Hansen.

Kommunen undersøger sagen

Hos Social og Sundhedsforvaltningen i Køge Kommune tager man sagen alvorligt og vil nu undersøge den nærmere.

Det oplyser sekretariatschef i forvaltningen, Jakob Skriver, til Ekstra Bladet.

- Vi er ved at undersøge, hvad der er op og ned i den her sag. Det eneste, jeg kender til sagen, er, at jeg har set billedet på Facebook, forklarer sekretariatschefen lørdag aften.

Maden der serveres på Nørremarkens Plejehjem leveres af det private firma Det Danske Madhus.

Virksomheden har en køkkenassistent på plejehjemmet der anrettet og tilbereder maden inden den serveres for hjemmets beboere.

- Maden kan ikke bedømmes fra billedet

Jakob Skriver understreger, at maden selvfølgeligt skal være i orden. Hvad enten det gælder maden i juledagene eller den mad der serveres på plejehjemmets øvrige dag.

Han vil dog ikke ud fra billedet bedømme, hvorvidt maden lever op til kommunens krav.

- Det ligner julemad, men hvordan det har smagt og præsenteret sig i virkeligheden, kan jeg ikke sige. Det er svært at bedømme ud fra billedet. Det vigtigste er, hvordan maden har smagt og det har jeg simpelthen ikke mulighed for at bedømme, siger sekretariatschefen til Ekstra Bladet.

Social og Sundhedsforvaltningen vil nu iværksætte en undersøgelse af, hvad der er op og ned i sagen.

I første omgang vil man søndag forhøre sig hos det pågældende plejehjem, mens man efter juleferien vil forhøre sig om sagen hos leverandøren Det Danske Madhus.

Server det for politikerne

Tilbage sidder Kalle Hansen, der mener at sparekniven efterhånden er blevet svunget for voldsomt over ældreområdet.

Han mener, at politikerne på Christiansborg skulle bytte frokosten fra Meyers i Folketingets kantine Snapsetinget ud med en tallerken fra plejehjemmet.

- De burde få serveret den type mad, som de gør på plejehjemmene, så tror jeg hurtigt de kunne få det ændret, siger Kalle Hansen.

Han forklarer, at han efter opslaget har fået en række henvendelser fra folk, der er enige i hans synspunkt. Mens der også har været danskere, der mener er uenige med Kalle Hansen.

- Jeg synes simpelthen ikke vi kan være bekendt at servere den mad for vores ældre, der har sørget for, at vi andre kan nyde godt af det samfund, vi har i dag, slutter Kalle Hansen.

Ekstra Bladet har 2. juledag forsøgt at få en kommentar fra ledelsen i Det Danske Madhus, men det har ikke været muligt.